
LIETUVOS MOKSLO TARYBOS PIRMININKAS




ĮSAKYMAS

DĖL LIETUVOS DIASPOROS TYRĖJŲ KONTAKTŲ SĄRAŠO SUDARYMO IR
ADMINISTRAVIMO LIETUVOS MOKSLO TARYBOJE
TVARKOS APRAŠO PATVIRTINIMO

2026 m.                    d. Nr. V-
Vilnius


Įvertinęs Lietuvos Respublikos užsienio reikalų ministerijos 2026 m. kovo 6 d. raštu Nr. (26.1.2E)3-1371 „Dėl bendradarbiavimo su diaspora mokslo diplomatijos srityje“ pateiktą prašymą apsvarstyti galimybę, pasitelkiant esamas kompetencijas ir administracinius mechanizmus, prisidėti prie Strateginių gairių įgyvendinimo sukuriant ir administruojant Lietuvos diasporos mokslininkų kontaktų sąrašą: 
1. T v i r t i n u  Lietuvos diasporos tyrėjų kontaktų sąrašo sudarymo ir administravimo Lietuvos mokslo taryboje tvarkos aprašą (pridedama).
2. Skiriu Jolitą Česiulytę, Tarptautinio bendradarbiavimo skyriaus programų koordinatorę, atsakinga už Lietuvos diasporos tyrėjų kontaktų sąrašo sudarymo ir jo administravimo koordinavimą.


	L. e. p. pirmininkas

	
	Juozas Augutis






PATVIRTINTA
Lietuvos mokslo tarybos pirmininko
2026 m.     d. įsakymu Nr. V-

LIETUVOS DIASPOROS TYRĖJŲ KONTAKTŲ SĄRAŠO SUDARYMO IR
ADMINISTRAVIMO LIETUVOS MOKSLO TARYBOJE
TVARKOS APRAŠAS

I SKYRIUS
BENDROSIOS NUOSTATOS

1. Lietuvos diasporos tyrėjų kontaktų sąrašo sudarymo ir administravimo Lietuvos mokslo taryboje tvarkos aprašas (toliau – Aprašas) nustato Lietuvos diasporos tyrėjų (toliau – DT) kontaktų sąrašo sudarymo, administravimo, jo naudojimą komunikacijai su Lietuvos diasporos tyrėjais ir duomenų tvarkymo Lietuvos mokslo taryboje (toliau – LMT) tvarką.
2. DT kontaktų sąrašo sudarymo tikslai:
2.1. palaikyti ryšį su Lietuvos diaspora ir stiprinti jos įtraukimą į Lietuvos mokslo, inovacijų ir mokslo diplomatijos veiklas;
2.2. siųsti DT aktualią informaciją apie LMT ir Lietuvos Respublikos užsienio reikalų ministerijos (toliau – URM), Lietuvos mokslo ir studijų institucijų, asociacijų ir kitų organizacijų (toliau kartu – Socialiniai partneriai) veiklas, kvietimus, renginius bei iniciatyvas;
2.3. identifikuoti potencialaus bendradarbiavimo, ekspertinės veiklos, mentorystės ir dalyvavimo projektuose galimybes;
2.4. įgyvendinti Lietuvos mokslo diplomatijos gairių nuostatas dėl diasporos mokslininkų įtraukimo ir bendradarbiavimo;
2.5. prireikus bendradarbiauti su URM ir Lietuvos Respublikos diplomatinėmis atstovybėmis informacijos sklaidos srityje.
3. Visi DT kontaktų sąrašo duomenys kaupiami vienoje LMT valdomoje sistemoje, siekiant išvengti duomenų fragmentacijos ir užtikrinti efektyvesnį administravimą.
4. DT kontaktų sąrašas naudojamas tik šiame Apraše apibrėžtiems tikslams.
5. DT kontaktų sąrašas ir jame esantys asmens duomenys nėra skelbiami viešai.

II SKYRIUS
SĄVOKOS IR ĮTRAUKIMO Į SĄRAŠĄ KRITERIJAI

6. Šiame Apraše vartojamos sąvokos:
6.1. Lietuvos diaspora – tai asmenų grupė, kuri suprantama taip, kaip ji apibrėžta Lietuvos diasporos politikos strateginėse gairėse „Globali Lietuva“ 2022–2030 m. ir Lietuvos Respublikos terminų banke;
6.2. Lietuvos diasporos tyrėjas – tai Lietuvos diasporai priklausantis tyrėjas, kurio sąvoka apibrėžta Lietuvos Respublikos mokslo ir studijų įstatyme.
7. Asmuo gali būti įtrauktas į DT kontaktų sąrašą, jeigu jis:
7.1. pateikia būtinuosius duomenis, nurodytus Aprašo 14 p.;
7.2. nurodo ryšį su Lietuva – pilietybę, kilmę, studijas, profesinę veiklą ar kitą pagrįstą ryšį;
7.3. patvirtina sąsają su moksline, akademine ar inovacijų veikla;
7.4. duoda sutikimą dėl asmens duomenų tvarkymo ir informacijos gavimo.

III SKYRIUS
DT KONTAKTŲ SĄRAŠO SUDARYMAS IR REGISTRACIJA

8. DT kontaktų sąrašas sudaromas savanoriškos registracijos ir asmens sutikimu grindžiamo įtraukimo principais. Įtraukimas į DT kontaktų sąrašą ir dalyvavimas veiklose pagal šį sąrašą yra neatlygintini, jei atskiru susitarimu tarp LMT ir DT nenustatyta kitaip.
9. Asmuo įtraukiamas į DT kontaktų sąrašą jam savanoriškai užpildžius registracijos formą LMT interneto svetainėje www.lmt.lrv.lt.
10. Informacija apie galimybę būti įtrauktam į DT kontaktų sąrašą viešinama LMT interneto svetainėje, socialiniuose tinkluose, naujienlaiškiuose ir Socialinių partnerių komunikacijos kanaluose.
11. DT bet kuriuo metu gali pateikti prašymą išbraukti juos iš DT kontaktų sąrašo, išsiuntęs jį LMT interneto svetainėje nurodytu el. paštu DT@lmt.lt.
12. LMT ekspertams, įtrauktiems į LMT administruojamą ekspertų duomenų bazę (toliau – EDB), gali būti siunčiami kvietimai prisijungti prie DT kontaktų sąrašo, naudojant Aprašo 2 priede pateiktą pavyzdinę Kvietimo EDB ekspertams prisijungti prie Lietuvos diasporos tyrėjų kontaktų sąrašo pranešimo formą.

PIRMASIS SKIRSNIS
RENKAMI DUOMENYS IR SUTIKIMAI

13. Registracijos metu renkami būtinieji ir papildomi DT duomenys.
14. Būtinieji duomenys yra:
14.1. vardas, pavardė;
14.2. el. pašto adresas;
14.3. mokslo ar veiklos sritis;
14.4. ryšys su Lietuva;
14.5. šalis, kurioje asmuo gyvena duomenų pateikimo metu.
15. Papildomi duomenys:
15.1. institucijos tipas, kurioje asmuo dirba;
15.2. teminės mokslo ar veiklos sritys;
15.3. bendradarbiavimo interesai;
15.4. pageidavimas būti kviečiamam kaip ekspertui, mentoriui, pranešėjui, partneriui Socialinių partnerių organizuojamuose renginiuose, sklaidos veiklose, MTEP projektuose ar kitose veiklose;
15.5. šaltinis, iš kurio gauta informacija apie DT kontaktų sąrašo sudarymą.
16. Būtinieji sutikimai ir patvirtinimai:
16.1. sutikimas gauti informaciją ir naujienlaiškius;
16.2.  patvirtinimas, kad asmuo susipažino su LMT asmens duomenų apsaugą reglamentuojančiais teisės aktais;
16.3. sutikimas dėl duomenų perdavimo Socialiniams partneriams, jeigu toks perdavimas yra būtinas Apraše nurodytiems tikslams pasiekti.

IV SKYRIUS
DUOMENŲ TVARKYMAS IR APSAUGA

PIRMASIS SKIRSNIS
BNDRIEJI REIKALAVIMAI

17.  DT kontaktų sąrašui sudaryti asmens duomenys renkami vadovaujantis DT duoto sutikimo pagrindu ir tvarkomi laikantis Bendrojo duomenų apsaugos reglamento (BDAR), Lietuvos Respublikos asmens duomenų teisinės apsaugos įstatymo ir kitų asmens duomenų tvarkymą reglamentuojančių teisės aktų bei LMT asmens duomenų apsaugą reglamentuojančių teisės aktų reikalavimų.
18.  DT asmens duomenys tvarkomi Aprašo 2 punkte nurodytais tikslais ir saugomi iki DT išbraukimo iš DT kontaktų sąrašo Aprašo 11 punkte nustatyta tvarka.
19.  DT duomenų perdavimas Socialiniams partneriams galimas tik esant teisiniam pagrindui apie tai pažymint Aprašo 16.3. punkte nurodytame sutikime. 

ANTRASIS SKIRSNIS
IT SPRENDINYS IR PRIEIGŲ VALDYMAS

20.  DT kontaktų sąrašas tvarkomas Lietuvos mokslo tarybos dokumentų valdymo sistemoje (toliau – DVS). DT kontaktų sąrašo duomenys saugomi atskiroje DVS byloje.
21.  DT registracija vykdoma per LMT interneto svetainėje pateiktą elektroninę registracijos formą.
22.  Užpildžius registracijos formą, registracijos duomenys elektroniniu paštu perduodami LMT pirmininko įsakymu paskirtam atsakingam darbuotojui, kuris juos įrašo į DVS tvarkomą DT kontaktų sąrašą.
23.  Prieiga prie DT kontaktų sąrašo suteikiama tik LMT pirmininko ar pirmininko pavaduotojo paskirtiems darbuotojams, kuriems ji būtina jų funkcijoms vykdyti.
24.  Tvarkant DT kontaktų sąrašą užtikrinamas duomenų vientisumas, konfidencialumas ir prieinamumas, laikantis šiame Apraše bei asmens duomenų apsaugą reglamentuojančiuose teisės aktuose nustatytų reikalavimų.
25.  IT sprendinyje užtikrinama:
25.1.  registracijos forma LMT interneto svetainėje;
25.2. duomenų saugumas pagal galiojančius kibernetinės saugos reikalavimus;
25.3. informacijos eksportavimo ir filtravimo galimybės.

V SKYRIUS
KOMUNIKACIJA SU DIASPOROS TYRĖJAIS

26.  Informacija DT kontaktų sąrašo nariams siunčiama laikantis teisėtumo, skaidrumo, tikslingumo ir aktualumo principų.
27.  DT kontaktų sąrašo nariams gali būti siunčiama:
27.1. LMT informacija apie kvietimus, programas, renginius ir iniciatyvas;
27.2. URM informacija, susijusi su mokslo diplomatija;
27.3. kitų Socialinių partnerių informacija, susijusi su mokslo, inovacijų ar mokslo diplomatijos veiklomis;
27.4. informacija apie bendradarbiavimo, dalyvavimo mentorystės, ekspertinės veiklos, taip pat projektuose ir renginiuose galimybes.
28.  Visa siunčiama informacija turi atitikti šio Aprašo tikslus ir būti aktuali DT.
29.  Informacija siunčiama naujienlaiškių forma periodiškai ir (arba) pagal poreikį. Siuntimo dažnumas turi būti pagrįstas ir ne perteklinis.
30.  Socialinių partnerių ar LMT padalinių pateikta informacija, skirta siųsti DT kontaktų sąrašo nariams, išsiunčiama ne vėliau kaip per 7 darbo dienas nuo jos gavimo dienos, jeigu informacija atitinka šio Aprašo tikslus ir yra suderinta pagal LMT vidaus tvarką.
31.  Informacijos siuntimas vykdomas per centralizuotą LMT komunikacijos kanalą arba naujienlaiškių siuntimo sistemą, užtikrinant vieningą duomenų naudojimą ir komunikacijos kontrolę.
32.  Siekiant užtikrinti tikslinę komunikaciją, DT kontaktų sąrašas gali būti skirstomas pagal:
32.1. mokslo ar veiklos sritį;
32.2. geografinę vietą – šalį ar regioną;
32.3. institucijos tipą;
32.4. asmens interesus ar bendradarbiavimo poreikius.
33.  Aprašo 32 punkte nurodytas skirstymas taikomas tik komunikacijos tikslais ir nepažeidžiant asmens duomenų apsaugos reikalavimų.
34.  Kiekviename siunčiamame naujienlaiškyje  privalo būti nurodyta apie galimybę atsisakyti tolesnių pranešimų. DT atsisakius jų, DT asmens duomenys tvarkomi pagal galiojančią duomenų apsaugos tvarką.

VI SKYRIUS
STEBĖSENA

35.  Siekiant užtikrinti DT kontaktų sąrašo aktualumą, kokybę ir komunikacijos efektyvumą, vykdoma duomenų, proceso ir komunikacijos stebėsena.
36.  Duomenų peržiūra atliekama ne rečiau kaip kas pusmetį. Jos metu vertinama, ar įrašai apie DT yra išsamūs, ar nėra dubliavimosi ir ar el. pašto adresai yra aktyvūs.
37.  Proceso peržiūra atliekama ne rečiau kaip kas pusmetį. Jos metu vertinama naujų registracijų ir naujienlaiškių atsisakymų intensyvumas.
38.  Komunikacijos peržiūra atliekama ne rečiau kaip kas pusmetį. Jos metu vertinamas siuntimų, naujienlaiškių perskaitymo skaičius.
39.  Stebėsenos rezultatai naudojami DT kontaktų sąrašo kokybei, komunikacijos aktualumui ir Aprašo praktinio taikymo tobulinimui.

VII SKYRIUS
ATSAKOMYBĖS

40.  LMT pirmininko įsakymu paskiriamas LMT darbuotojas, atsakingas už DT kontaktų sąrašo sudarymo, administravimo ir proceso organizavimo pagal Aprašo 1 priedą koordinavimą.
41.  Už DT kontaktų sąrašo sudarymą, administravimą ir komunikaciją atsakingi LMT padaliniai pagal kompetenciją:
41.1. Tarptautinio bendradarbiavimo skyrius koordinuoja bendrą procesą, inicijuoja Aprašo pakeitimus, koordinuoja veiklas ir derina su URM bei kitais Socialiniais partneriais;
41.2. Informacinių technologijų skyrius užtikrina registracijos formos veikimą, duomenų saugojimą, prieigų valdymą ir techninį palaikymą;
41.3. Komunikacijos ir veiklos organizavimo skyrius rengia kvietimus registruotis, koordinuoja viešinimą, rengia ir siunčia naujienlaiškius;
41.4. Teisės, pirkimų ir personalo skyrius peržiūri sutikimų formas, privatumo pranešimus, nustato duomenų saugojimo terminus ir užtikrina procedūrų atitiktį BDAR;
41.5. Turinio iniciatoriai – LMT padaliniai ar Socialiniai partneriai – pateikia aktualią informaciją, skirtą siųsti DT, ir atsako už turinio kokybę bei aktualumą.
42.  Detalus atsakomybių pasiskirstymas pateikiamas Aprašo 1 priede.

VIII SKYRIUS
BAIGIAMOSIOS NUOSTATOS

43.  Asmens įtraukimas į DT kontaktų sąrašą nesukuria jokių teisinių prievolių nei asmeniui, nei LMT, išskyrus šiame Apraše nustatytas pareigas dėl duomenų tvarkymo ir komunikacijos.
44.  Aprašo pakeitimus gali inicijuoti bet kuris LMT padalinys, atsižvelgdamas į pasikeitusius teisės aktus, veiklos poreikius ar praktinio įgyvendinimo metu nustatytus trūkumus.
45.  Aprašas peržiūrimas ne rečiau kaip kartą per metus. Prireikus Aprašas gali būti peržiūrimas ir atnaujinamas dažniau.
______________________


Lietuvos diasporos tyrėjų kontaktų sąrašo sudarymo ir administravimo Lietuvos mokslo taryboje tvarkos aprašo
1 priedas

ATSAKOMYBIŲ PASISKIRSTYMAS PAGAL PROCESO DALYVIUS

	Užduotis/proceso dalyviai
	TBS
	ITS
	KVOS
	TPiPS
	PARTN

	REGISTRACIJA IR DUOMENŲ RINKIMAS

	Registracijos formos parengimas
	V
	D
	S
	S
	–

	Registracijos formos techninis palaikymas
	–
	V
	–
	–
	–

	Sutikimų formų parengimas 
	S
	–
	–
	V
	–

	DUOMENŲ TVARKYMAS IR IT SISTEMA

	Kontaktų sąrašo valdymas
	D
	V
	–
	–
	–

	Prieigų valdymas ir duomenų sauga
	–
	V
	–
	S
	–

	Duomenų atnaujinimas ir dublikatų šalinimas
	V
	S
	–
	–
	–

	BDAR atitikties užtikrinimas
	S
	S
	–
	V
	–

	Privatumo pranešimo parengimas
	–
	–
	–
	V
	–

	KOMUNIKACIJA IR VIEŠINIMAS

	Registracijos kampanijos viešinimas
	D
	–
	V
	–
	–

	Naujienlaiškių rengimas ir siuntimas
	S
	–
	V
	–
	D

	Turinio parengimas ir pateikimas
	–
	–
	S
	–
	V

	Kontaktų suskirstymas siuntimui
	D
	S
	V
	–
	–

	STEBĖSENA IR KOKYBĖS PRIEŽIŪRA

	Duomenų kokybės peržiūra
	V
	D
	–
	S
	–

	Komunikacijos efektyvumo peržiūra
	D
	S
	V
	–
	–

	Proceso peržiūra
	V
	
	S
	–
	–

	KOORDINAVIMAS IR TVARKOS VALDYMAS

	Bendras proceso koordinavimas
	V
	–
	–
	–
	–

	Derinimas su Socialiniais partneriais
	V
	–
	S
	–
	–

	Aprašo peržiūra ir atnaujinimas
	V
	S
	S
	S
	–


Pastabos:
1) Atsakomybės lygiai: ,,V“ – vykdo (pagrindinis atsakingas), ,,D“ – dalyvauja ar koordinuoja, ,,S“ – suderina ar konsultuoja, ,, –“ – nėra tiesiogiai atsakingas.
2) TBS – Tarptautinio bendradarbiavimo skyrius, ITS – Informacinių technologijų skyrius, TPiPS – Teisės, pirkimų ir personalo skyrius, KVOS – Komunikacijos ir veiklos organizavimo skyrius, PARTN – kiti LMT padaliniai – turinio iniciatoriai, partneriai.


Lietuvos diasporos tyrėjų kontaktų sąrašo sudarymo ir administravimo
Lietuvos mokslo taryboje tvarkos aprašo
2 priedas

(Kvietimo EDB ekspertams prisijungti prie Lietuvos diasporos tyrėjų kontaktų sąrašo pranešimo pavyzdinė forma)

KVIETIMO EDB EKSPERTAMS PRISIJUNGTI PRIE LIETUVOS DIASPOROS TYRĖJŲ KONTAKTŲ SĄRAŠO PRANEŠIMO PAVYZDINĖ FORMA

Kvietimas prisijungti prie Lietuvos diasporos tyrėjų bendruomenės
Gerbiamas (-a) [Vardas Pavardė],
esate registruotas (-a) Lietuvos mokslo tarybos Ekspertų duomenų bazėje – dėkojame už bendradarbiavimą ir indėlį į Lietuvos mokslo vertinimo procesus.
Šiandien kreipiamės su nauju kvietimu. Lietuvos mokslo taryba sudaro Diasporos tyrėjų kontaktų sąrašą – iniciatyvą, skirtą ryšiui su užsienyje gyvenančiais ir dirbančiais Lietuvos tyrėjais palaikyti.
Kad ir kur gyventumėte ar dirbtumėte – Jūsų patirtis, žinios ir ryšiai yra vertingi Lietuvos mokslo bendruomenei. Sąrašo nariai gauna aktualią informaciją apie:
• LMT programas, kvietimus ir iniciatyvas;
• bendradarbiavimo, mentorystės ir projektų galimybes;
• renginius bei veiklas, kuriose galite dalyvauti ar prie kurių galite prisidėti.
Registracija yra savanoriška, nemokama ir bet kada atšaukiama.
Norėdami prisijungti prie Diasporos tyrėjų kontaktų sąrašo, prašome užpildyti trumpą registracijos formą: [REGISTRACIJOS NUORODA]
Turite klausimų? Rašykite mums: [el. paštas] arba skambinkite [telefonas].
Su pagarba,
[Vardas Pavardė]
Lietuvos mokslo taryba
www.lmt.lrv.lt

_____________________

